VG på åstedet: Lik ligger fortsatt spredt over området
På dødsflyet som forlot Amsterdam på vei til Kuala Lumpur torsdag ettermiddag var det barn, elever og studenter. Svært mange på vei på ferie. Over Øst-Ukraina tok det brått slutt for 298 passasjerer. I det åpne jorbrukslandskapet øst i Ukraina er det en liten kolle hvor store deler av flykroppen ligger. Et av nedslagene til flyet hadde begynt å brenne lørdag ettermiddag. Blant vrakrestene er det også private eiendeler og lik som ligger utildekket i omtrent 25 grader.Det er funnet 186 omkomne etter ulykken, melder den russiske TV-kanalen Pjervyj. VG har publisert passasjerlista på flyet. Den viser at 158 av de omkomne var menn og 140 kvinner. Flere av disse var barn.Flyvraket er spredt over et enormt område. Da VG kjørte opp til åstedet i dag lå mindre deler av flyet kanskje én mil unna der de største vrakdelene ligger. Hovedområdet kontrolleres strengt og aggressivt av de russiskvennlige separatistene. På spørsmål om de vil tillate en uavhengig gransking, er svaret kort og avvisende. - Hva skal vi med en gransking. Hva skal granskes? sier separatistenes leder som kaller seg Ilgeryumys, til VG.De kamuflasjekledde mennene kaller området for Folkerepublikken Donetsk. På grunn av den strenge kontrollen er området svært isolert, og først i dag har et 25 stort mannskap fra Organisasjonen for sikkerhet og samarbeid i Europa (OSSE) kommet til området. Det er forløpig usikkert hva de har foretatt seg på stedet. VG har forlatt området etter truende oppførsel fra de kamuflasjekledde mennene. En av mennene som har en ledende rolle på stedet tok opp et stort maskingevær og sa: «Hvis ikke dere trekker dere tilbake lar jeg maskingeværet snakke for meg».Samtidig som man leter etter årsaken til ulykken, er det sterke anklager mellom Ukraina og Russland. Ukrainske myndigheter mener prorussiske separatister har fjernet 38 lik fra området. En opprørsleder sier de ikke har rørt vrakdelene av det malaysiske flyet som styrtet øst i Ukraina torsdag. Separatistleder Aleksandr Borodaj sier han er bekymret for likene, og anklager Kiev for å forsinke flyekspertenes ankomst til krasjstedet. Andriy Lysenko, talsmann for det ukrainske sikkerhetsrådet, sa på en pressekonferanse i ettermiddag at Ukraina ikke har fått de svarte boksene og at han ikke vet om opprørerne har dem. Han sier også at «bandittene» begrenser tilgangen til ulykkesstedet og at de stjeler fra ofrene.Statsministeren i den såkalte Folkerepublikken Donetsk benekter at de hindrer redningsarbeidet. Aleksander Borodaj mener at ukrainske myndigheter og internasjonale organisasjoner bevisst forsinker ankomsten av eksperter til ulykkesstedet. 81 ekseperter fra ulike land har kommet til Kiev. Ifølge lederen for OSSE i Donetsk kan de ikke komme før i morgen.
48 timer etter flykatastrofen, ligger lik forsatt utildekket blant vrakrestene.